אחרי המנכ"ל והיו"ר: ארז טל עוזב את בנק הפועלים - עם 6 מיליון שקל - מדיה ושיווק - TheMarker
טל: "אחרי שש שנים זה יהיה שינוי מבורך להפסיק לקבל בווטסאפ תמונות משרוול העלייה למטוס מכל מי שאני מכיר"
ארז טל ארז טל יסיים בסוף 2016 את תפקידו כפרזנטור של בנק הפועלים - לאחר 6 שנים. לפי הערכות, טל קיבל כמיליון שקל בשנה על תפקידו, כלומר כ-6 מיליון שקל בסך הכל.
"אני מודה לבנק הפועלים על שש שנים של שיתוף פעולה מצוין. אין לי ספק שבנק הפועלים ימשיך להיות הבנק מס' 1 במדינה גם בעתיד. אחרי שש שנים זה יהיה שינוי מבורך להפסיק לקבל בווטסאפ תמונות משרוול העלייה למטוס מכל מי שאני מכיר", אמר טל היום.
ארז טל, איש טלוויזיה, רדיו ובידור, אחראי לפיתוח פורמטים טלוויזיוניים מצליחים שנמכרו לעשרות תחנות טלוויזיה ברחבי העולם, בהם "אל תפיל את המיליון", "הכספת" ו"רק בישראל". היום הוא מגיש את התוכנית "האח הגדול" ומקבל, לפי הערכות, כ-150 אלף שקל בחודש.
בפברואר 2015 נחשף כי לצד שמותיהם של מנהלי בנקים, יהלומנים, אנשי שוק ההון, בעלי חברות ציבוריות, ומתעשרי ההיי-טק הישראלים, שנחשפו ב–TheMarker כמי שהחזיקו חשבון בנק בשווייץ - כיכב גם שמו של ארז טל. מהרשימה הסודית של מחזיקי חשבונות בסניף ז׳נווה של בנק HSBC שהגיעה לידי TheMarker עולה כי שמו של טל היה מקושר בשנת 2007 לכמה חשבונות שבהם הופקדו כ–7 מיליון דולר.
בתגובה לפרסום, אמר טל: "כל הכנסותי, וכל חשבונות הבנק שלי בכל מקום בארץ ובעולם דווחו תמיד כחוק לשלטונות המס בישראל שהם אגב הגורם היחיד שאני חייב לו דין וחשבון, אבל אם כבר שאלת - אני עונה. הכנסותי מעולם לא היו רק הכנסות של טאלנט שמגיש בטלוויזיה. למעשה יש לי ׳חוזה טאלנט׳ בקשת רק משנת 2006.
"עדיין - הסכומים שנקבת בהם מופרזים מאד, אבל מי סופר... בכל מקרה - בכל מה שעשיתי, את כספי הרווחתי ביושר, דיווחתי עליו כחוק לשלטונות המס ושילמתי את כל המיסים כחוק עד השקל האחרון. ״פתחתי את החשבון ב-HSBC לפני 14 שנה, כשהתחילו לזרום ההכנסות של הכספת מהעולם. הבנק הזה הספיק לתת לי כמה עצות אחיתופל, כמו שידול להקמה מיותרת של חברה באיי הבתולה שסגרתי כעבור שנתיים (כל הנתונים דווחו לשלטונות המס בזמן אמת), או השקעה בקרנות של מיידוף ובחוצפתם הם הערימו קשיים כשביקשתי להוציא משם את הכסף. כספי ההשקעות שלי עברו משם בסופו של דבר ונמצאים במקום הטבעי ביותר עבורם - בנק הפועלים".